KÄSKKIRI	
Tallinn		09.06.2016 nr 6.2-3/18	

			
			
Sisekaitseakadeemia justiitskolledži motiveeriva õppetoetuse maksmise ning majutuse ja toitlustuse tagamise kord.

Käskkiri on kehtestatud Sisekaitseakadeemia rektori 15.12.2010 käskkirjaga nr 1.1-2/10/58 kinnitatud “Sisekaitseakadeemia justiitskolledži põhimääruse” § 9 lg 2 p 1 ja lg 3 alusel ning arvestades Justiitsministeeriumi siirde kasutamise eesmärki. Käskkiri on kooskõlastatud Justiitsministeeriumi vanglate osakonna õiguse ja arenduse talituse nõuniku Pille-Riin Kristmanni (Kristmann) 02.06.2016 kl 13:14 e-kirjaga.

Üldsätted

1. Eesmärk ja kohaldamisala
 1.1 Motiveeriva õppetoetuse maksmise ning majutuse ja toitlustamise tagamise korra (edaspidi: kord) eesmärk on reguleerida justiitskolledžile kindlaks määratud siirde kasutamise tingimusi ja korda üliõpilastele motiveeriva õppeteotuse ning kutseõppe õpilastele toitlustuse ja majutuse tagamise korraldamisel. 

1.2 Korrektsiooni eriala rakenduskõrgharidusõppe üliõpilastele motiveeriva õppeteotuse maksmise ja vanglaametniku eriala kutseõppe õpilastele majutuse ja toitlustamise tagamise eesmärgiks on õpimotivatsiooni ja õppetööle pühendumise tõstmine, õppimise kõrvalt tööl käimise vähendamine, üliõpilaste ja õpilaste teadmiste ja oskuste taseme tõstmine ning korrektsiooni eriala populariseerimine.

1.3 Igakuist motiveerivat õppetoetust (edaspidi õppetoetus) makstakse õppetöö ajal korrektsiooni eriala täiskoormusõppe õppekohal õppivale üliõpilastele käesolevas korras toodud tingimustel.

1.4 Õppetoetust ei maksta üliõpilastele, kes on vanglateenistusest  õppima suunatud palga säilitamisega.

1.5 Tasuta majutus ning toitlustus Sisekaitseakadeemias läbiviidava teoreetilise õppetöö ajal tagatakse õppeajaks vanglaametniku eriala päevaõppe õpilastele käesolevas korras toodud tingimustel.

1.6 Kõik käesoleva korra kohased maksed tehakse ülekannetena üliõpilaste ja õpilaste arveldusarvetele.

Õppetoetuse maksmise alused ja kord

2. Õppetoetuse määr ja maksja
 2.1 Õppetoetuse suurus on 200 eurot kuus

2.2 Õppetoetuse väljamakse teeb Sisekaitseakadeemia. Väljamakse tegemise aluseks on justiitskolledži direktori poolt õppetoetuse saamise õiguse kuule järgneva kuu 5. kuupäevaks õppeosakonnale esitatav esildis ja selle alusel koostatud rektori käskkiri.

3. Maksmise sagedus
3.1 Õppetoetust makstakse üliõpilasele igakuiselt, hiljemalt arvestuse aluseks olnud kuule järgneva kuu 20. kuupäevaks.

3.2 Õppetoetust makstakse üliõpilastele ainult õppetöö (teoreetiline õpe Sisekaitseakadeemias ja praktiline väljaõpe vanglates) läbiviimise ajal, septembrist kuni juunini.

3.3 Vahendite piisavuse korral võib õppetoetuse välja maksta ka käesoleva aasta detsembrikuu ja järgneva aasta jaanuarikuu eest, arvestades käesoleva aasta novembrikuu makse aluseid.

4. Õppetoetuse saamise eeldused ja kord
4.1 Õppetoetust makstakse üliõpilasele, kelle puhul ei esine käesoleva punkti alapunktis 2 sätestatud välistavaid tingimusi ning kes vastab käesoleva käskkirja punktis 5.1 sätestatud õppetoetuse määramise kriteeriumitele. 

4.2	Õppetoetust ei maksta perioodil, mil üliõpilane:
4.2.1 	saab palgatulu töö- või teenistussuhtest tulenevalt (va kui töötamine toimub justiitskolledži direktori kirjalikul loal vanglateenistuses ning punkti 4.8 alusel töötamine);
4.2.2	viibib akadeemilisel puhkusel; 
4.2.3	õpib vahetusüliõpilasena teises õppeasutuses või välisriigis või kelle õpingud on muul õiguslikul alusel ajutiselt peatatud (v.a Justiitsministeeriumiga kirjalikult kooskõlastatud erandid)
4.2.4	kannab distsiplinaarkaristust või temale määratud distsiplinaarkaristus kehtib. 

4.3 Palgatulu puudumise tõendamiseks esitab üliõpilane justiitskolledžile stipendiumi maksmise semestrile järgnevaks 20. veebruariks ja 20. septembriks Maksu- ja Tolliameti poolt väljastatud tõendi palgatulu puudumise kohta. 

4.4 Maksu- ja tolliameti tõendi tähtaegse esitamata jätmise korral ei maksta üliõpilasele järgneva perioodi õppetoetust välja enne, kui üliõpilane on tõendi esitanud. Tõendi hilisemal esitamisel makstakse toetus vajadusel välja tagantjärele perioodi eest, mille eest oli üliõpilasel õigus õppetoetust saada, kuid mida ei makstud välja tõendi mitteesitamise tõttu. 

4.5 Kui üliõpilane hakkab saama töö- või teenistussuhtest tulenevalt palgatulu, peab ta sellest Sisekaitseakadeemia justiitskolledžit kirjalikult teavitama (lisa 1),

4.6 Üliõpilane on kohustatud kirjalikult teavitama Sisekaitseakadeemia justiitskolledžit, kui ta on pärast punktis 4.5 nimetatud teatise esitamist lõpetab töö- või teenistussuhte vanglas või muus töö- või teenistuskohas.

4.7 Üliõpilaste pöördumised, Maksu- ja tolliameti tõendid ning muud õppetoetuse maksmisega seotud dokumendid registreeritakse Sisekaitseakadeemia dokumendihaldussüsteemis. Nende registreerimise korraldab justiitskolledž.
   
4.8 Töötamiseks ja palgatulu saamiseks punkti 4.2.1 mõistes ei loeta Justiitsministeeriumi vanglate osakonna, Tallinna Vangla ja justiitskolledži koostöös üliõpilastele pakutavat lisatööd ning sporditegevuse ning noortetööga seotud tasustatud tegevusi, mis on eelnevalt kooskõlastatud justiitskolledžiga. Lisatööna võib üliõpilane töötada Tallinna Vanglas järelevalve valdkonnas individuaalse graafiku alusel auditoorse õppetöö välisel ajal mõistliku ja paindliku koormusega. Samuti võib üliõpilane täita Justiitsministeeriumi poolt soovitud ajutise iseloomuga tööülesandeid, tegeleda tasustatud sporditööga ning sellise noortetööga, mille eesmärgiks on eeskätt noorte õiguskuulekuse  tõstmine ning neile hea eeskuju andmine. Üliõpilane võib teha lisatööd eeldusel, et see ei sega õppetööl osalemist, iseseisva töö tegemist ning üliõpilase tulemused õppetööl ei halvene.

4.9 Punktis 4.8 nimetatud lisatöö tegemiseks esitab üliõpilane taotluse lähtudes Sisekaitseakadeemia rektori 19.11.2013 käskkirjaga nr 1.1-2/40 kinnitatud „Sisekaitseakadeemia päevase õppevormi üliõpilastele tööloa andmise kord“ toodud põhimõtetest.

5. Õppetoetuse määramise kriteeriumid ja arvestuse kord
5.1 Õppetoetust makstakse punktis 2.1 nimetatud määrades üliõpilasele:
   5.1.1 kelle kaalutud keskmine hinne maksmisele eelneval õppesemestril on 3,4 või rohkem (va punktis 4.2.3  sätestatud erandid) ja
   5.1.2 kes on kalendrikuus osalenud vähemalt 80% auditoorsel õppetööl või ettenähtud praktikal, v.a puudumine mõjuval põhjusel või õppejõu loal. Justiitskolledži direktoril või tema poolt määratud isikul on õigus lugeda puudumine põhjendatuks mõjuvatel põhjustel (haigus, kolledži esindamine, arsti külastamine jmt).

5.2 Semestri kaalutud keskmine hinne arvutatakse kõikide semestri jooksul õppeplaanis ettenähtud ja sooritatud õppeainete alusel vastavalt 1. oktoobriks  ja 1. märtsiks.  

5.3 Semestri kaalutud keskmise hinde arvutamisel ümardatakse arvutiprogrammis esitatud arvandmed ühe kohani peale koma.  
 
5.4 Esimese kursuse üliõpilastele makstakse sügissemestri eest õppetoetust ainult punktis 5.1.2 nimetatud kriteeriumi alusel.

5.5 Üliõpilase osalemist õppetööl ja kaalutud keskmist hinnet jälgib Sisekaitseakadeemia justiitskolledž, kes edastab õppetoetuste maksmise perioodi kohta Justiitsministeeriumile kaks vahearuannet ning koondaruande Justiitsministeeriumi kantsleri käskkirjaga määratud vormidel ning tähtaegadeks.

5.6 Õppevõlgnevuste korral õppetoetust ei maksta. Kui õppevõlgnevused on tekkinud mõjuval põhjusel (nt haigus, üliõpilasvahetuses viibimine), võib õppetoetust maksta ka õppevõlgnevuste korral. Sellisel juhul on kaalutud keskmise hinde arvutamise aluseks reaalselt seni sooritatud õppeained. 

5.7 Eksami või arvestuse tulemuse parandamise, puudumise mõjuva põhjuse ilmnemise või muu stipendiumi maksmist või määra mõjutava asjaolu muutumisel, arvutab Sisekaitseakadeemia justiitskolledž stipendiumi üliõpilase taotlusel või enda algatusel ümber ning peab kinni ülemäära makstud stipendiumi või maksab tagant järgi välja vähem makstud stipendiumi.

6. Ühekordse motiveeriva õppetoetuse maksmine
6.1 Õppetoetusteks planeeritud vahendite ülejäägi korral võib üliõpilastele maksta ühekordset õppetoetust ülejäägi piirides. Maksmisel ei pea arvestamata käesoleva korra punktis 5.1 nimetatud kriteeriume.

6.2 Ühekordse õppetoetuse maksmisel arvestatakse kriteeriumitena:
   6.2.1 silmapaistvat õpiedukust;
   6.2.2 vanglasüsteemi arendustööst ja eriala populariseerimisüritustest aktiivset osavõttu;
   6.2.3 vanglasüsteemile olulistel teemadel kursusetöö kirjutamist või uuringute läbiviimist.

6.3 Ühekordse õppetoetuse maksmise ettepaneku teeb justiitskolledži direktor, kes kooskõlastab eelnevalt justiitsministeeriumi vanglate osakonna õppetoetuste määramist kureeriva isikuga väljamakstava summa, põhjenduse ja üliõpilaste nimed.

Majutuse ja toitlustuse tagamine 
vanglaametniku eriala õpilastele

7. Majutuse koht 
7.1 Sisekaitseakadeemia tagab vanglaametniku eriala päevaõppe õpilastele tasuta majutuse akadeemia ühiselamus.

7.2 Tasuta majutus tagatakse seda vajavatele õpilastele õppetöö läbiviimise ajaks.

7.3 Majutuskoha saamiseks ja selle kasutamise lepingu sõlmimiseks pöördub õpilane majutusadministraatori poole. 

8. Majutuse tingimused
8.1 Õpilane on kohustatud ühiselamus elades täitma Sisekaitseakadeemia kehtestatud ühiselamu kodukorda ja teisi õpilaste õigusi, kohustusi ning käitumist reguleerivaid õigusakte.

8.2  Õpilase poolt ühiselamus kehtestatud käitumisreeglitest mittekinnipidamisel on Sisekaitseakadeemial õigus loobuda majutusteenuse pakkumisest ühiselamutes.

8.3	Majutust mittevajavale õpilasele majutuseks ettenähtud vahendeid rahana välja ei maksta.

9. Toitlustuse päevamäär ja lõunasöögi tagamine teoreetilise väljaõppe ajal

9.1 Toiduraha arvestuslikuks päevamääraks on 4,50 eurot.
  
9.2 Sisekaitseakadeemia tagab vanglaametniku eriala päevaõppe õpilastele teoreetilise väljaõppe ajal tasuta lõunasöögi esmaspäevast reedeni. 

9.3 Lõunasöök toimub Sisekaitseakadeemia B hoone 0 korrusel asuvas sööklas toidutalongide alusel kella 12:00-13:00.

9.4 Õpilaste pangakaart registreeritakse elektrooniliselt õppetöö alguses toitlustaja juures.  Lõunasöögil fikseeritakse pangakaardiga õpilase õigus toidukorrale.

9.5 Ühe toidukorra väärtuseks on 3 EUR ning see annab õiguse ühele lõunasöögile päevas.

9.6 Toidukorra kasutamata jätmisel selle väärtust õpilasele rahana välja ei maksta.

10. Toiduraha hüvitamine

10.1 Teoreetilise õppetöö läbiviimise ajal makstakse õpilastele esmaspäevast-reedeni hommiku- ja õhtusöögi hüvitis välja rahas. Hüvitise summaks ühe päeva kohta on päevamäära ning punktis 9.5 märgitud toidukorra väärtuse vahe. 

10.2 Praktilise väljaõppe perioodi ajal vanglates makstakse õpilastele toiduraha hüvitist täispäevamääras iga praktikal oldud tööpäeva eest. Nimetatud perioodil tasuta lõunasööki ei tagata.

10.3 Toiduraha hüvitis makstakse õpilastele välja jooksvale kuule järgneva kuu 20. kuupäevaks. Toiduraha hüvitist vähendatakse õppetööst või praktikalt põhjuseta puudutud tundide proportsionaalses osas.

Majutuse korraldamine praktikate ajal

11. Majutuse korraldus praktikate läbiviimise ajal 

11.1  Õppekavas ettenähtud praktikate ajal tagatakse vajadusel tasuta majutus Tartu ja Viru vanglasse praktikale suunatud korrektsiooni eriala üliõpilastele ja vanglaametniku eriala õpilastele.

11.2 Majutuse korraldab justiitskolledž koostöös vanglate väljaõppe peaspetsialistidega.

11.3 Viru või Tartu vanglasse praktikale suunatud korrektsiooni eriala üliõpilastele ja vanglaametniku eriala õpilastele peab vanglate väljaõppe juhti teavitama majutuskoha vajadusest vähemalt üks nädal enne praktika algust.  

Korra rakendamine
12. Rakendussätted
   
12.1 Korra jõustumisel makstakse õppetoetust ning toiduraha hüvitist tagasiulatuvalt alates 1. jaanuarist, käesoleval aastal.

12.2 Käesoleva korraga kehtestatud vahendite kasutamine toimub eeltoodud piirmäärade ulatuses  ja käesolevaks aastaks eraldatud vahendite mahus.

12.3 Justiitskolledži direktoril on õigus muuta punktis 5.1 nimetatud kriteeriume, teavitades üliõpilasi uutest nõuetest eelnevalt ette.

12.4 Üliõpilane, kes jooksval semestril asub teenistusse palgatulu saavale ametikohale (v.a punktis 4.8 sätestatud erandid), kaotab täiendava õppetoetuse saamise õiguse teenistusse nimetamise/tööle võtmise kuu algusest.

12.5 Kui üliõpilane lõpetab jooksval semestril töötamise palgatulu saaval ametikohal, on üliõpilasel õigus saada töötamise lõpetamisele järgnevast kuust õppetoetust. Selleks tuleb kolledžile esitada taasesitataval kujul teatis koos töö- või teenistussuhte lõpetamist kinnitava dokumendiga. 

12.6 Akadeemiliselt puhkuselt jooksva semestri keskel saabunud üliõpilasel tekib õigus saada õppetoetust akadeemilise puhkuse lõppemisest alates järgmiste eranditega:
   12.6.1 üliõpilase kaalutud keskmist hinnet arvestatakse akadeemilisel puhkusele eelnenud semestri tulemusena.
   12.6.2 õppetoetust ei maksta perioodi eest, mille osas üliõpilane on juba toetust saanud (nt lõpetab akadeemilise puhkuse enne planeeritud aasta täitumist).

12.7 Õppetoetust saava üliõpilase eksmatrikuleerimisel või akadeemilisele puhkusele minekul viimase jooksva kuu eest täiendavat õppetoetust ei maksta.

12.8 Käesoleva korraga kehtestatud vahendite kasutamine toimub eeltoodud piirmäärade ulatuses ja eraldisvahendite mahus jooksval aastal. 

12.9 Tunnistan kehtetuks justiitskolledži direktori 11.02.2015 käskkirja nr 6.2-3/3 „Sisekaitseakadeemia justiitskolledži motiveeriva õppetoetuse maksmise ning majutuse ja toitlustuse tagamise kord“

(allkirjastatud digitaalselt)
Erkki Osolainen
justiitskolledži direktor

Lisa 1: Justiitskolledži direktori 
käskkirjale

Hr ……………………………….
Justiitskolledži direktor

TEATIS

Igakuise motiveeriva õppetoetuse 
maksmine korrektsiooni eriala üliõpilastele

Mina,
ees- ja perekonnanimi: …………………………………………………………………………….	
õpperühm ja kursus:     …………………………………………………………………………….	
õppeaasta ja semester:  …………………………………………………………………………….
Olen asunud õpingute kõrvalt tööle. 

Olen asunud tööle või teenistusse ja saan palgatulu järgmistel tingimustel: 
töökoht ja ametikoht:           ……………………………………………………………………….	
makstav palgatulu või tasu:  ……………………………………………………………………….
töötamise periood:                ……………………………………………………………………….
muud töötamise asjaolud:     ……………………………………………………………………….

Kinnitan, et olen teadlik, et palgatulu saamise perioodil õppetoetust mulle ei maksta. 

……………….…….
………………. 20…